இராக்கில் இறந்தவர் விஷயத்தில் உடலை இந்தியா கொண்டு செல்லும் அளவில் உடல்நிலை இல்லாத காரணத்தால் நஜஃப் என்றழைக்கப்படும் ஷியா முஸ்லிம்களின் புனித நகரில் அடக்கம் செய்தோம். நஜஃப் நகரம் ஒரு கல்லறை நகரம். அந்த ஊரின் பொருளாதாரமே கல்லறைக்கும், இமாம் அலியின் மசூதிக்கு வருபவர்களாலும்தான். உலகின் மிகப்பெரிய கல்லறைத்தோட்டமாக நஜஃப் நகரம் இருக்க வாய்ப்பிருக்கிறது. இந்தியாவிலும், பாக்கிஸ்தானிலும் உள்ள பணக்கார ஷியா பிரிவு இஸ்லாமியர்கள் நஜஃபில் தங்களது உடலைப் புதைக்க சொல்கிறார்கள். இறந்தவரும் ஷியா பிரிவு இஸ்லாமியர். எனவே கெட்டதிலும் ஒரு நல்லதாக அவரது உடல் அவரது மதப்பிரிவினரின் கடைசி ஆசையான நஜஃபில் புதைக்கப்படுதல் நடந்துள்ளது. அவரது குடும்பத்தினரும் இதை சொல்லிக்கொண்டே இருந்தனர். கர்பெலாவில் உள்ள இமாம் ஹுசைனின் 40வது நாள் எனும் திருவிழாவும் அந்த சமயத்தில் நடந்துகொண்டிருந்தது. அந்த சமயத்தில் இறந்ததையும் குடும்பத்தினர் அதிருஷ்டவசமாக கருதினர். உள்ளூர் நபர் ஒருவர் உடலை அடக்கம் செய்வதற்கான இடத்தை வழங்கினார்.